中秋遇雨感懷呈世澤彦直
作者：唐庚
朝代：宋

paragraphs: 初遊東都年二十，清歡趁得中秋及。
高陽會中酒徒集，惠和坊裏繡鞍入。
蟹螯嘗新左手執，雞頭未老搓玉粒。
盃行到手不待揖，明月清風供一吸。
纒頭不惜傾箱給，倚賴決科如俯拾。
誰知得官反拘縶，此景此歡那復緝。
今歲中秋雨如泣，窮山牢落秋光濕。
孤燈熒熒照書笈，屈指流年如箭急。